ตลาดเผย บจ. mai ไตรมาส 1 โชว์กำไรสุทธิพุ่ง 6 เท่าตัว แตะ 2.5 พันลบ.
ตลท. เผย บจ. mai ไตรมาส 1/64 โชว์กำไรสุทธิเพิ่มขึ้น 6 เท่าตัว แตะ 2.51 พันลบ. หนุนโดยยอดขายเพิ่ม-บริหารต้นทุนดีเยี่ยม
ตลท. เผย บจ. mai ไตรมาส 1/64 โชว์กำไรสุทธิเพิ่มขึ้น 6 เท่าตัว แตะ 2.51 พันลบ. หนุนโดยยอดขายเพิ่ม-บริหารต้นทุนดีเยี่ยม
28 พ.ค. 2564

นายประพันธ์ เจริญประวัติ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียนใน mai จำนวน 172 บริษัท คิดเป็น 97% จากทั้งหมด 181 บริษัท (ข้อมูล ณ วันที่ 18 พ.ค. 2564 ไม่รวมบริษัทในกลุ่มที่เข้าข่ายอาจถูกเพิกถอน หรือ NC บริษัทที่ปิดงบไม่ตรงงวด บริษัทที่ส่งงบไม่ทันตามกำหนด และบริษัทที่ขอผ่อนผันการนำส่งงบฯ) นำส่งผลการดำเนินงานไตรมาส 1/2564 พบ บจ.รายงานผลกำไรสุทธิจำนวน 122 บริษัท คิดเป็น 71% ของบริษัทที่นำส่งผลการดำเนินงานทั้งหมด
โดยผลการดำเนินงานงวดไตรมาส 1/2564 มียอดขายรวม 45,050 ล้านบาท เพิ่มขึ้น 2.1% จากช่วงเดียวกันของปีก่อน ต้นทุนรวม 34,858 ล้านบาท เพิ่มขึ้น 1.7% โดยมีอัตรากำไรขั้นต้นเพิ่มจาก 22.3% เป็น 22.6% และจากการบริหารต้นทุนขายและบริหาร ทำให้มีกำไรจากการดำเนินงาน 3,134 ล้านบาท เพิ่มขึ้น 36.8% หรือคิดเป็นอัตรากำไรจากการดำเนินงาน เพิ่มจาก 5.2% เป็น 7.0% ส่งผลให้มีกำไรสุทธิรวม 2,514 ล้านบาท เพิ่มขึ้น 601.3% ซึ่งมีผลจากรายการพิเศษของบางบริษัท
ขณะที่ในส่วนของฐานะทางการเงิน ณ ไตรมาส 1/2564 บจ.ใน mai มีสินทรัพย์รวม 289,701 ล้านบาท โครงสร้างเงินทุนรวมยังแข็งแรง โดยมีอัตราส่วนหนี้สินต่อทุนอยู่ที่ 1.08 เท่า ขณะที่สิ้นปี 2563 อยู่ที่ระดับ 1.11 เท่า
ทั้งนี้เมื่อเปรียบเทียบผลการดำเนินงานไตรมาส 1/2564 กับไตรมาส 4/2563 พบว่าไตรมาสนี้ บจ. มียอดขายลดลง 0.4% กำไรจากการดำเนินงานเพิ่มขึ้น 45.6% และกำไรสุทธิเพิ่มขึ้น 97.9%
“ผลการดำเนินงานไตรมาสแรก ปี 64 ของ บจ. mai ปรับตัวเพิ่มขึ้นทั้งยอดขายและกำไร แม้ต้องเผชิญกับภาวะเศรษฐกิจชะลอตัวจากการแพร่ระบาดของไวรัสโควิด-19 โดย บจ. มีการบริหารต้นทุนและค่าใช้จ่ายได้อย่างมีประสิทธิภาพ โดยทุกกลุ่มอุตสาหกรรมมีกำไรสุทธิเติบโตขึ้น” นายประพันธ์ กล่าว
สำหรับในปัจจุบันมี บจ.ใน mai 182 บริษัท (ข้อมูล ณ วันที่ 24 พ.ค. 2564) ดัชนี mai ปิดที่ระดับ 472.73 จุด มูลค่าหลักทรัพย์ตามราคาตลาดรวม (market capitalization) อยู่ที่ 353,912.54 ล้านบาท มูลค่าการซื้อขายเฉลี่ย 4,267.19 ล้านบาทต่อวัน